Port Edward-verdrinking: Naam bekendGlenmore-strand waar die man verdrink het. Foto: Netcare 911 Die man wat Woensdagmiddag in die see by die Glenmore-strand naby Port Edward aan die KwaZulu-Natalse suidkus verdrink het, se naam is bekend gemaak. Maroela Media het Woensdag berig paramedici van Netcare 911 het verteenwoordigers van die Nasionale Seereddingsinstituut (NSRI) op die toneel bygestaan. Volgens Craig Lambinon, woordvoerder van die NSRI, is hulle omstreeks 14:15 na die toneel ontbied nadat munisipale werkers gesien het hoe die man, Ricardo Da Natta-Frizado (56), deur ŉ sterk seestroom meegesleur is terwyl hy gaan swem het. “Toe lewensredders by die strand opgedaag het, het die munisipale werkers reeds die man uit die see gehaal. Hy het egter nie asemgehaal of ŉ polsslag gehad nie,” het Lambinon gesê. Die lewensredders het noodhulp op die man toegepas totdat paramedici van Netcare 911 by hulle oorgeneem het. Pogings om die man by te bring was vrugteloos en hy is op die toneel dood verklaar. Die polisie doen ŉ geregtelike doodsondersoek. Da Natta-Frizado is ŉ inwoner van Port Edward.